section_heading: Službeni početak sukoba
paragraph_text: Istoga dana u selu Ahmići kod Viteza pripadnici Armije RBiH zaustavili su pomoć hrvatskim braniteljima iz Kiseljaka u Jajce. Blokada je uklonjena dva dana poslije, nakon što je u okršaju s HVO-om poginuo jedan pripadnik Armije BiH, a nekoliko njih ranjeno. Stanje u HVO-u procjenjuju više nego ozbiljnim tako da predsjednik Herceg-Bosne, Mate Boban, dokumentom od 21. listopada 1992. nalaže djelomičnu javnu mobilizaciju na cijelom području Hrvatske zajednice Herceg-Bosne, osobito u središnjoj Bosni. Dana 23. listopada 1992. u blizini sela Dobrošin, općina Uskoplje, iz zasjede su ubijena četiri pripadnika HVO-a i onemogućen je prolaz snagama HVO-a iz Rame prema Jajcu. U tom sukobu bošnjačke snage bezuspješno pokušavaju ovladati prometnicom Bugojno - Uskoplje.